
Mavzu:   Dars kuzatish va  tahlil qilish
 (2 soat amaliy mashgʻulot)
Reja 
1. Darslarni kuzatish va tahlil qilishdan asosiy maqsad
2. Dars kuzatish va tahlil qilish ketma-ketligi.
3. Dars kuzatishdan chiqarilgan yakuniy xulosalar, taklif va tavsiyalar.

KIRISH
O‘qituvchi faoliyatining samaradorligi nafaqat dars jarayonida qo‘llaniladigan metodlarga, balki o‘quv jarayonini kuzatish, tahlil qilish va natijalar asosida xulosalar chiqarish ko‘nikmalariga ham bog‘liq. Kasbiy standart – bu pedagogning malaka darajasi, bilimlari va ko‘nikmalari bo‘yicha belgilangan talablar majmui bo‘lib, darsni kuzatishda asosiy mezon vazifasini bajaradi. Ushbu yondashuv o‘qituvchining o‘z kasbiga mas’uliyat bilan yondashishini ta’minlaydi va ta’lim sifatini oshirishga qaratilgan faoliyatini yanada takomillashtiradi. Dars tahlili pedagogik mahoratni oshirishning eng asosiy yo‘li va ta’lim samaradorligini oshirishning omili hisoblanadi. Ta’lim muassasalaridagi o‘quv mashg‘ulotlari mazmunini tahlil qilish bevosita ta’lim tarbiya jarayonini to‘g‘ri tashkil etish, ta’lim oluvchilarning o‘zlashtirish darajalarini oshirishdan iboratdir. O‘quvchilarni o‘qitish va tarbiyalashning zamonaviy nazariyasini amaliyotga joriy etish asosida o‘quv jarayonini takomillashtirishning eng muhim omili darsni pedagogik kuzatish va tahlil qilish hisoblanadi bundan tashqari darslarni tahlil qilish orqali o’qituvchilar o’z pedagogik mahoratni oshirish va yo’l qo’yilgan xató va kamchiliklarni to’ldirish imkoniyatiga ega bo’ladilar.

1. Darslarni kuzatish va tahlil qilishdan asosiy maqsad
Taʼlimning yangi mazmuni va sifatini shakllantiruvchi asosiy shaxs oʻqituvchidir. Zamonaviy sharoitda oʻqituvchining roli oʻzgarmoqda – bilimning yagona manbai, maʼlumot tashuvchisidan taʼlim jarayonining tashkilotchisi va rahbarigacha – bu tegishli darajadagi professional malakani talab qiladi.
Yangi professional oʻqituvchi standarti oʻqituvchining asosiy kasbiy kompetensiyalarini belgilaydi.
Qobiliyatni faqat harakatda koʻrish va baholash mumkin.
Oʻqituvchi faoliyatining asosiy va eng muhim shakli darsdir, shuning uchun kompetensiya darajasini baholashda dars davomida oʻqituvchining o‘quvchilar bilan ishlashini kuzatish kerak. Oʻqituvchining kasbiy standarti asosida oʻqituvchi faoliyatini nazorat qilish vositasi ishlab chiqilgan. Taʼlim vositasi oʻqituvchining harakatlarida maʼlum bir vakolat doirasida standartning amalga oshirilishini koʻrsatadigan koʻrsatkichlarni koʻrish (yoki koʻrmaslik) imkonini beradi.
Ushbu materiallarda keltirilgan vositadan foydalangan holda darsda oʻqituvchining ishini kuzatishdan maqsad uning kasbiy kompetensiyalari darajasini aniqlash va attestatsiya jarayonida ushbu baholashdan foydalanishdir.
Dars davomida oʻqituvchining harakatlarini kuzatish uning malaka darajasini va demak, oʻquv jarayonining sifatini koʻrsatadi.
Kuzatish – bu maʼlum bir reja boʻyicha, aniq maqsad bilan olib boriladigan, kuzatilayotgan narsa haqida obyektiv maʼlumot beradigan tadqiqot usuli. Kuzatish odatda oldindan aniqlangan koʻrsatkichlarga eʼtibor qaratish, ularning koʻrinishi yoki yoʻqligini qayd etish orqali amalga oshiriladi. Ushbu usulning ahamiyati uning obyektivligi, shaffofligi, samaradorligi va ishonchliligidadir.
Oʻqituvchining kasbiy standarti 7 ta kasbiy kompetensiyani oʻz ichiga oladi. Dars davomida ularning hammasini kuzatish mumkin emas. Masalan, rejalashtirish muayyan dars oʻtilgunga qadar sodir boʻladi. Ota-onalar yoki hamkasblar bilan hamkorlik qilish bilan bogʻliq kompetensiyalar, shuningdek, kasbiy rivojlanish bilan bogʻliq masalalar darslar davomida oʻrganilmaydi, bu kompetensiyalarning darajasini boshqa vaqtlarda va boshqa usullardan foydalangan holda tekshirish kerak.
Darslarni kuzatish va tahlil qilishda quyidagi vazifalar amalga oshirilishi lozim: 
- dars kuzatuvchilar tomonidan ta’lim muassasasida o‘qituvchi ishiga baho berish; 
- dars jarayonining dars o‘tish bosqichlariga mosligini kuzatish; 
- kuzatuvchilar tomonidan dars o‘tayotgan o‘qituvchiga amaliy-metodik yordamlar berilishiga erishish; 
- ilg‘or tajribalarni o‘rganish va ommalashtirish; 
- o‘qituvchilar o‘zaro bir-birlarining pedagogik usul va uslublarini o‘rganishiga da’vat qilish orqali ta’lim samaradorligini oshirish. 
O‘qituvchining darsga tayyorgarlik ko‘rishida quyidagilarga e’tibor qaratiladi:
 1) darsga tayyogarlik ko‘rish jarayonida o‘qituvchidan mavzuning ishchi dastur va taqvimiy rejaga mosligiga e’tibor berish, dars ishlanmasi, turli didaktik tarqatma materiallar va ko‘rgazmali qurollarni tayryolash talab etiladi; 
2) darsga davlat ta’lim standartlari va o‘quv dasturlariga mos ravishda aniq maqsad qo‘yish; 
3) dars o‘tiladigan xonani tayyorlash, doskaning tozaligi, bo‘r, latta yoki markerlarni tayyorlash, vidioproektor, elektron doskaning tayyorligiga e’tibor qaratish; 
4) mavzuning ilmiyligi va izchilligi, oddiydan murakkabga tomoni yo‘naltirish; ko‘rgazmalilik va berilayotgan bilim, yangi axborotlarning hayotiyligiga, jonli va ravon tilda ochib berilishiga e’tibor qaratish; 
5) o‘quv dasturi asosida mavzuga ajratilgan soatlarning mosligi, o‘quvchining yoshi va shaxsiy-psixologik xususiyatini hisobga olib, ularni o‘ylashga, izlanishga undashi, ijodkorlik, uslubiy mahorat, ilg‘or pedagogik va novatorlik tajribalaridan foydalanish; 
Dars kuzatish va tahlil qilish ketma-ketligi 
1) Dars kuzatuvchining maqsadi; 
2) Dars jarayonini kuzatish va tahlil qilish; 
3) Dars jarayonida o‘qituvchining dars o‘tish bosqichlariga amal qilish; 
4) Dars samaradorligi va o‘qituvchining ish faoliyatini yanada yaxshilashga oid dars kuzatuvchining tahlillari hamda taklif va mulohazalari. 
Dars tahlili turlari
1.Didaktik (Yoki taʼlimiy) tahlil.
Tahlilning bu turida mavzuning ilmiyligi va izchilligi, oddiydan murakkabga tomon yo‘nalishi, ko‘rgazmaliligi va berilayotgan bilim, yangi axborotlarning hayotiyligi, ularning jonli va ravon tilda ochib berilishi nazarda tutiladi


2.Uslubiy tahlil.
Bunda o‘qituvchi faoliyatining ikki tomoni: birinchidan, o‘rganilayotgan mavzuga dasturda m o‘ljallangan soatda, uni qanday usullar yordamida, talabalarning yoshi va shaxsiy-psixologik xususiyatlarini hisobga olgan holda yetkazib bera olishi, talabalarni o‘ylashga, izlanishga majbur etishi va unga sharoit yaratishi; 
• ikkinchidan, o‘qituvchi sifatidagi tajribalari qaysi darajada ekanligini namoyish eta olishi nazarda tutiladi. O‘qituvchining ikkinchi tomoni tahlil etilayotganda, uning ijodkorligi, uslubiy mahorati ko‘zga tashlanishi lozim. O‘qituvchining ilg‘or pedagogik va novatorlik tajribalari mana shu yerdan boshlanadi

3️. Metodologik tahlil
Ushbu tahlil mobaynida taʼlim yo‘nalishidagi hukumat qarorlari, talablar, davlat tili, milliy ruh, madaniyatning go‘zal durdonalari, shu soha bo‘yicha buyuk alloma va olimlarning qilgan ishlari, fikrlari, respublikadagi oxirgi o‘zgarishlarning mashg‘ulot davomida foydalanilishi asos qilib olinishi mumkin

4️. Psixologik tahlil
Bu tahlilda, avvalo, o‘quvchilarning kayfiyati, ularning sogʼligi, jamoadagi sogʼlom muhit, xushyorligi fanga bo‘lgan qiziqishlari, dars berayotgan o‘qituvchisiga munosabati, hozirjavobligi, sezgir va topqirligi, idroki, yangi va avvalgi materiallarni esda saqlashlari, obrazli va mantiqiy tafakkuri, fantaziyasi, oldida turgan masʼuliyatlariga irodali yoki irodasizligi, ulardagi bilim, koʼnikma va malakalar ko‘lami kabi tomonlar kiradi. O‘qituvchining favqulodda vujudga kelgan vaziyatdan o‘z obro‘sini saqlagan holda chiqa olishi, o‘zini boshqara olishi ham inobatga olinadi

5️. Pedagogik tahlil
Tahlilning bu turi ancha murakkab va masʼuliyatli bo‘lib, o‘qituvchining tashqi qiyofasi, talabalar bilan til topa olish mahorati, madaniyati, odobi bilan birgalikda dars jarayonida umuminsoniy tarbiyaning tarkibiy qismlarini talabalarga
bera olishi va uning nutq madaniyati ham nazarda tutiladi

Dars kuzatishdan chiqarilgan yakuniy xulosalar, taklif va tavsiyalar

Pedagogik odob, o‘zaro hurmat va bir-birini tushungan holda dars kuzatuvida ishtirok etganlar yuqorida tavsiya etilgan texnologik yondashuv asosida o‘z fikrlarini oshkora bildirganlari maqsadga muvofiq hisoblanadi. Har qanday tajribali, bilimdon, uzoq yillik pedagogik faoliyatda samarali ishlab kelayotgan mutaxassisda ham ayrim kamchiliklar ko‘zga tashlanib qoladi. O‘qituvchining yoshi, tajribasini hurmat qilib, uni aytib o‘tmaslik, o‘qituvchining keyingi o‘tadigan darslarini samarali bo‘lishiga qisman bo‘lsada, to‘sqinlik qilishi mumkin. Chiqarilgan yakuniy xulosalar, taklif va tavsiyalarga muvofiq o‘qituvchining ish tajribasini umumashtirish va ommalashtirish yetuk hamda raqobatbardosh o‘qituvchi kadrlar tayyorlashda muhim o‘rin tutadi Xulosa. Dars tahlili o‘qituvchining ish faoliyatini o‘rganish, fan asoslarini o‘quvchilar qanday darajada o‘zlashtirayotganligini aniqlash va davlat o‘quv dasturi materiallarining reja asosida bajarilishini nazorat etishning asosiy omili hisoblanadi. Darslarni ilmiy, metodik, didaktik va umumiy pedagogik, psixologik jihatlarga bo‘lib tahlil etish dars tahliliga aniqlik kiritadi, uni mukammallashtiradi hamda o‘qituvchi va o‘quvchi faoliyatiga mukammal baho berish imkonini kengaytiradi.
Fidbek nima?
Fidbek – inglizcha “feedback” soʼzidan olingan boʼlib, “qayta bogʼlanish” degan maʼnoni bildiradi. 
Fidbek quyidagi maqsadlarda qoʼllanadi:
1)	boshqa kishiga oʼzim haqimda nima oʼylashim va his qilishimni bildirish;
2)	boshqa kishiga u haqida nima oʼylashim va his qilishimni bildirish;
Fidbek - ikki kishi orasidagi xulq va munosabatni tartibga solish instrumentidir.
Fidbek berish va olish qiyinchiliklari:
-	milliy urf-odatlar;
-	munosabat buzilishidan qoʼrqish;
-	notoʼgʼri tushunishlaridan qoʼrqish;
-	harakat qilishdagi ishonchsizlik.
Fidbek dars tahlili, biror holatga munosabat bildirishda qoʼllaniladi. Fidbek berish va Fidbek olish qoidalari mavjud.
Fidbek berishda:
· Baholamang, balki izohlang (ijobiydan boshlang)
· Umumiy gaplardan qoching, aniq narsaga Fidbek bering
· Biror oʼzgartirish kiritish taklifingiz boʼlsagina fikr bildiring
· Fidbek berishdan oldin rozilik oling
· Fidbek bilan voqea oʼrtasidagi vaqt oz boʼlishi kerak
· Hayajon yoʼqligiga ishonch hosil qiling
· “Menimcha”, “Ehtimol”, “Mening nazarimda”, “Iloji boʼlsa” kabi iboralardan foydalaning
· Fidbek berilayotgan kishiga shaxsan murojaat qiling: “Sizning ... menga yoqdi”, “Sizning oʼrningizda men boʼlganimda, ...” kabi. 
Fidbek olishda:
· Oʼzingizni oqlamang
· Fidbek olishga tayyor boʼlmasangiz, uni rad qiling
· Fidbek yakunida minnatdorchilik bildiring
Fidbekni muntazam qoʼllash munosabatlarni yaxshilash, hamkorlik va hamjihatlik muhitini yaratish, shu orqali taʼlim samaradorligini oshirish imkonini beradi.

